**Hill Climb Race SLOVAKIA RING štartuje tento víkend**

**Orechová Potôň, 31. marec 2025 - Slovenský automobilový šport štartuje sezónu 2025 opäť na okruhu SLOVAKIA RING: Majstrovstvá Slovenska preteky automobilov do vrchu (MSR PAV) už tento víkend (5.-6. apríl) korunujú prvých tohtoročných víťazov.**

Úvodné podujatie **MSR PAV - Hill Climb Race SLOVAKIA RING** rozkladá svoje stany u nás už po šiestykrát, odkedy protipandemické opatrenia s Covidom-19 v roku 2020 presídlili národné šampionáty do kompaktného prostredia nášho permanentného okruhu.

Tento rok sa na štart postaví zhruba 80 pretekárov. Osedlajú množstvo známych automobilových modelov a samozrejme špeciály - tzv. “placky”: napríklad prototyp Norma M20-FC s osemvalcovým atmosférickým motorom so skvelým zvukom. Medzi prototypmi s otvoreným kokpitom dozaista zaujme aj Osella PA30 s prítlačným “ground” efektom a tiež legendárna “placka” Lucchini SN89 poháňaná trojlitrovým atmosférickým šesťvalcom. Chýbať nebudú samozrejme “formulové” monoposty. Preteky do vrchu sú povestné veľkým množstvom tried a teda aj odovzdaných trofejí.

Pretekári zo Slovenska, Česka, Poľska, Slovinska a Rakúska zabojujú o body hneď v niekoľkých seriáloch: **Dynamax Medzinárodné Majstrovstvá Slovenskej republiky v pretekoch automobilov do vrchu (MMSR), Toyota Yaris GR CUP (GR CUP), Majstrovstvá SR v pretekoch historických automobilov do vrchu (MSR HA), Slovenský kopcový pohár (SKP), Autoklub Majstrovstvá Českej republiky v pretekoch automobilov do vrchu (MČR), Autoklub Majstrovstvá Českej republiky v pretekoch historických automobilov do vrchu (MČR HA) a Autoklub Česká Trofej v pretekoch automobilov do vrchu (ČT)**.

Dvojdňové preteky na 3200-metrovej trati majú v sobotu aj v nedeľu rovnaký program: po dvoch tréningových jazdách o 9:00 nasledujú dve merané jazdy o 13:00. Súčet časov oboch jázd určí konečné poradie pre každý deň zvlášť.

Divácky vstup je voľný na tribúny A, B a tiež do zákulisia - paddocku.   
Ďalšie informácie nájdete na www.slovakiaring.sk.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKRUHU JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk |  |